laion/Wikipedia-Exotic huggingface dataset:
מריו קפקי

מריו קפקי (איטלקית: Mario Capecchi; נולד ב-6 באוקטובר 1937) הוא גנטיקאי אמריקאי יליד איטליה אשר זכה בפרס נובל לפיזיולוגיה ורפואה לשנת 2007. קפקי הוא פרופסור לגנטיקה אנושית וביולוגיה בבית הספר לרפואה של אוניברסיטת יוטה. מריו רנאטו קפקי נולד בעיר ורונה באיטליה ללוצ'יאנו קפקי, קצין בחיל האוויר האיטלקי, וללוסי במברג, משוררת ילידת ארצות הברית שהייתה חברה בארגון אנטי-פשיסטי והתנגדות לנאצים. הוריו לא נישאו זה לזה ולא חיו ביחד. במהלך מלחמת העולם השנייה נעצרה אימו ונשלחה למחנה הריכוז דכאו (או מקום אחר סמוך למינכן). טרם מאסרה מסרה את רכושה ואת בנה מריו למשפחת איכרים ליד בולצנו במטרה שיגדלוהו. כעבור כשנה אזל הכסף והמשפחה שלחה את מריו בן הארבע וחצי להתמודד לבד עם העולם. במהלך ארבע השנים הבאות הצליח לשרוד ברחובות כחלק מכנופיית ילדים שגנבו על מנת לאכול. קפקי כמעט מת מתת-תזונה. אימו, ששוחררה מדכאו, הקדישה למעלה משנה בחיפושים אחריו ולבסוף מצאה אותו קודח (לפי אחת הגרסאות מטיפוס) בבית חולים ברג'ו אמיליה. הם עברו לרומא ואחרי תקופה קצרה דודו אדוארד במברג מימן את נסיעתם לארצות הברית, שם השתקעו בפנסילבניה. קפקי סיים לימודי תואר ראשון בכימיה ופיזיקה באנטיוק קולג' באוהיו בשנת 1961. הוא המשיך לימודי באוניברסיטת הרווארד וסיים דוקטורט בביופיזיקה בשנת 1967. מנחהו בעבודת התזה לתואר היה ג'יימס ווטסון. בשנת 1969 מונה למרצה במחלקה לביוכימיה בבית הספר לרפואה של אוניברסיטת הרווארד. הוא קודם לדרגת מרצה בכיר בשנת 1971. בשנת 1973 הוא הצטרף לסגל ההוראה באוניברסיטת יוטה. מאז 1988 קפקי הוא גם חוקר במכון הרפואי ע"ש הווארד יוז. הוא חבר באקדמיה הלאומית למדעים. קפקי התפרסם בזכות מחקרו הראשוני על התמקדות בגנים מסומנים בתאי גזע שהופקו מעוברי עכברים. מחקריו הקימו את היסודות לפיתוח טכנולוגיות ליצירת אורגניזמים בעלי שינויים גנטיים וכן שיבוט. עבודתו הגיעה לידי בשלות בזכות עבודתם של מרטין אוואנס ואוליבר סמיתיס על "עכבר הנוקאואט" (Knockout Mouse). על מחקרים אלו זכה בפרס קיוטו ב-1994, בפרס וולף ברפואה לשנת 2002/3 יחד עם אוליביר סמיתיס, ולשלושתם הוענק פרס נובל לפיזיולוגיה ורפואה לשנת 2007. לאחר שפורסם שזכה בפרס נובל, טענה אישה אוסטרית שהוא אחיה-למחצה, אותו לא ראתה מאז מלחמת העולם השנייה [1]. השניים נפגשו והסתבר שהיא נולדה לאימו מאב אחר ונמסרה לאימוץ מדיה וקבצים בנושא מריו קפקי בוויקישיתוף מריו קפקי, באתר פרס נובל (באנגלית) מריו קפקי באתר אוניברסיטת יוטה מריו קפקי, באתר אנציקלופדיה בריטניקה (באנגלית) Mario R. Capecchi - Biographical Reunion beckons for Nobel winner and his long lost step-sister
דגל מזרח טימור

דגל מזרח טימור אומץ בשנת 2002, והוא זהה לדגל שהונף לראשונה בשנת 1975. בחצות של ה-19 במאי, ובמהלך הרגעים הראשונים של יום העצמאות של מזרח טימור, ה-20 במאי 2002, הורד דגל האומות המאוחדות והונף דגל מזרח טימור העצמאית. משמעות הדגל לפי חוקת מזרח טימור: משולש צהוב - מסמל את "שרידי הקולוניאליזם בהיסטוריה של מזרח טימור". משולש שחור - מסמל את "העירפול שעליו יש להתגבר". רקע אדום - מסמל את "המאבק לשחרור לאומי". כוכב לבן - "האור שמורה את הדרך", הצבע הלבן מסמל שלום. הדגל הנוכחי הונף לראשונה ב-1975 כשמזרח טימור הכריזה על עצמאות מפורטוגל. עצמאות זו נמשכה תשעה ימים עד שכוחות אינדונזיים פלשו למזרח טימור וכבשו אותה. הדגל המשיך לייצג את התנגדות התושבים לשליטת אינדונזיה. ב-1998, הוצע דגל אחר על ידי נציגי מפלגות וארגונים ממזרח טימור במהלך הכינוס הראשון של "הועידה הלאומית של מזרח טימור", שנערכה באפריל באותה שנה בפורטוגל. הדגל היה של "המועצה הלאומית של ההתנגדות במזרח טימור" (CRNT) והוא התקבל ברוב קולות כדגל זמני. עם קבלת העצמאות ב-2002, הדגל הוחלף לדגל הקודם. סמל מזרח טימור המנון מזרח טימור מדיה וקבצים בנושא דגל מזרח טימור בוויקישיתוף מזרח טימור, באתר דגלי העולם (באנגלית) דגל מזרח טימור, באתר אנציקלופדיה בריטניקה (באנגלית)
מרטין אוונס

סר מרטין ג'ון אוונס (באנגלית: Sir Martin John Evans; נולד ב-1 בינואר 1941) הוא מדען בריטי אשר לזכותו עומדת תגלית תאי הגזע העובריים בשנת 1981 וכן תרומתו לפיתוח "עכבר הנוקאאוט" (Knockout Mouse) והטכנולוגיה הנלווית של התכווננות לגנים. הוא הוכרז כזוכה פרס נובל לפיזיולוגיה ורפואה לשנת 2007 בזכות מחקרו על התכווננות לגנים בעכברים, יחד עם מריו קפקי ואוליבר סמיתיס. אוונס הוא בוגר כריסט קולג' באוניברסיטת קיימברידג' בשנת 1963. הוא סיים את עבודת הדוקטורט באוניברסיטת לונדון בשנת 1969. בין השנים 1969–1978 הוא עבד במחלקה לאנטומיה ואמבריולוגיה באוניברסיטת קולג' לונדון. בין השנים 1978–1999 הוא עבד במחלקה לגנטיקה באוניברסיטת קיימברידג'. מאז שנת 1999 ועד היום הוא פרופסור לגנטיקה של יונקים וראש בית הספר למדעי החיים באוניברסיטת קרדיף. בשנת 2004 קיבל מרטין אוונס אות אבירות ממלכת בריטניה על תרומתו למדעי הרפואה. בשנת 2009 העניקה לו החברה המלכותית את מדליית קופלי. נכון ל-2018 הוא נשיא אוניברסיטת קארדיף. מדיה וקבצים בנושא מרטין אוונס בוויקישיתוף מרטין אוונס, באתר פרס נובל (באנגלית) מרטין אוונס באתר אוניברסיטת קרדיף(הקישור אינו פעיל) מרטין אוונס, באתר אנציקלופדיה בריטניקה (באנגלית) Martin J. Evans, The Cultural mouse, Nature Medicine 2001;7(10(:1081-1083.
OLED

OLED (באנגלית: ראשי תיבות של Organic Light-Emitting Diode) היא דיודה פולטת אור המבוססת על חומר אורגני. OLED ‏(Organic LED) בנוי מחומר אורגני הפולט אור כאשר עובר דרכו זרם חשמלי. החומר מודפס בתהליך מיוחד על שכבה דקה של חומר פולימרי. השימוש העיקרי ב-OLED הוא לבניית צגים דקים. בניגוד לצגי LCD, אין צורך בתאורה אחורית ולכן צריכת החשמל נמוכה יותר. לצגים המבוססים על טכנולוגיה זו פוטנציאל להיות דקים יותר מאשר צגי LCD או פלזמה. כדי לייצר צג OLED, מדפיסים שתי שכבות דקיקות של חומרים אורגניים פולימריים מוליכי חשמל בין שני לוחות מוליכים דקים (אנודה וקתודה). האנודה עשויה לרוב תחמוצת אינדיום ובדיל שקופה. כאשר מופעל מתח נמוך יוצרת הקתודה (המורכבת מחומרים כגון אלומיניום) זרם העובר דרך שכבת הפולימר לאנודה ומביא לפליטת אור. על אף שטכנולוגיית ה-OLED מאפשרת לייצר צגים שקופים, דקים, גמישים וחסכוניים, שהם בהירים וברורים מאוד, החיסרון העיקרי שלה היא העמידות הנמוכה יחסית לאורך זמן של החומרים האורגניים לעומת צגי LCD. צגים בטכנולוגיית OLED נמצאים בשימוש בטלפונים חכמים ונגני מוזיקה. באוקטובר 2007 הציגה לראשונה סוני, חלוצת ה-OLED, מסכי טלוויזיה המבוססים על OLED, בתערוכת האלקטרוניקה Ceatec ביפן. יחס הניגודיות בצגים החדשים הוא אחד למיליון. עם זאת, תוחלת חיי הצג אינה מרשימה (כ-30,000 שעות, לעומת 60,000 - 100,000 שעות במסכי הפלזמה וה-LCD). עם זאת, טושיבה ופנסוניק הצהירו כי הצליחו יחדיו להכפיל את אורך החיים של מסכי OLED ל-60,000 שעות, על ידי שימוש בחומר מתכתי חדש המעביר את האור באופן יעיל יותר. הדגם המסחרי הראשון היה צג של 11 אינץ' בעובי של שלושה מ"מ בלבד. למרות המחיר שהיה יקר יחסית (1,750 דולרים ביפן), נמכרו בתוך יום אחד 1200 המכשירים הראשונים שהוצאו לשוק בנובמבר 2007. מדיה וקבצים בנושא OLED בוויקישיתוף מאמר ביקורת על טלוויזיית ה-OLED הראשונה שהגיעה לישראל, ליאור קורן באתר DTOWN CEATEC — Sony unveils the world's first OLED television ערך זה הוא קצרמר בנושא טכנולוגיה. אתם מוזמנים לתרום לוויקיפדיה ולהרחיב אותו.
מגן (פירושונים)

האם התכוונתם ל... מגן – לוח עץ או מתכת המוחזק ביד המיועד לבלום התקפות אויב, כגון מטר חצים ומכות חרב מגן בליסטי – מגן עמיד לכדורים מגן (הרלדיקה) – סמל על גבי שלט בחינת מגן – בחינה הקודמת לבחינת הבגרות שנערכת על ידי בית הספר התיכון ומתווספת לציון בתעודת הבגרות מגן (כדורגל) – תפקיד בקבוצת כדורגל מגן (קבוצת כוכבים) – קבוצת כוכבים אח"י מגן – קורבטה מדגם סער 6 המשרתת בזרוע הים הישראלית S.H.I.E.L.D – סוכנות ביון בדיונית ביקום מארוול של מארוול קומיקס. מגן (גאולוגיה) – לוח סלע עתיק המהווה יסוד ליבשת. מגן (מחזה) – מחזה של מנאנדרוס מגן (סיף) מפלגת מגן – מפלגה לשעבר בראשות גל הירש מקומות: מגן (קיבוץ) – קיבוץ בנגב הצפוני מגן (אזור) – שמו השומרי הקדום של אזור גאוגרפי בעומאן מאון (ספרד) – עיר במנורקה ששמה הפיניקי הקדום היה "מגן" מגן (שווייץ) – יישוב על יד אגם לוצרן בשווייץ מגן (אתר ארכאולוגי) אישים: מאגו ברקה – מצביא קרתחדשתי מימי המלחמה הפונית השנייה, שמו הפיניקי היה "מגן" אלי מגן – זמר ונגן קונטרבס וגיטרה בס ישראלי ארנון מגן – עיתונאי, סופר ומתרגם ישראלי דוד מגן – איש ציבור ישראלי מירה מגן – סופרת ישראלית סיגל מגן – סופרת ומשוררת ישראלית צבי מגן – דיפלומט ואיש שירותי המודיעין הישראלים קלמן מגן – אלוף בצה"ל רבקה מגן – סופרת ילדים ונוער ישראלית שחר מגן – תסריטאי, במאי וסופר ישראלי המגן
Samurai 7

שבעת הסמוראים (ביפנית: サムライセブン) היא סדרת אנימה יפנית בת 26 פרקים אשר הופקה לשידור על ידי אולפני האנימציה Gonzo בשנת 2004 ומבוססת על הסרט שבעת הסמוראים משנת 1954 של הבמאי אקירה קורוסאווה. הסדרה בוימה על ידי טושיפומי טאקיזאווה והמוזיקה של הסדרה הולחנה בידי קאורו וואדה ואייטצו היישי. samurai 7 מספר את סיפורו של כפר אורז, קאנה. כל שנה בעת הקציר קבוצת שודדים באה וגונבת כמעט את כל האורז שנקצר בשנה ההיא. עם הזמן השודדים נעשים יותר ויותר תובעניים, ומתחילים לקחת בנוסף לאורז גם ילדים ונשים. המנהיג הזקן של כפר קאנה מחליט שכדי להגן על הכפר יש לשכור סמוראים שיגנו עליו. לכפר אין כסף ולכן עליו למצוא סמוראים שילחמו תמורת שכר של אורז. שלושה כפריים עוזבים את הכפר כדי לגייס סמוראים. הם נוסעים לעיר ומחפשים סמוראים שילחמו בשבילם, אחרי שהם מוצאים שבעה סמוראים ועושים בעיות בעיר, מחליטים הכפריים שצריך לחזור לקאנה כדי להכין ביצורים נגד השודדים. הסמוראים מלמדים את הכפריים קשתות, בניית חומות ובניית בליסטרה. אחרי שהם מביסים בהצלחה את השודדים, הסמוראים מתקיפים נגד הבירה כדי להביס שליט תאב-בצע שלא מזמן עלה לשלטון כקיסר. אחרי אבדות כבדות מצד הסמוראים וכמעט-השמדתו של כפר קאנה, הבירה סוף סוף מובסת. פתיחה:"בלתי-מוגבל" הולחן בידי נאנאסה איקאווה סגירה:"פוהן"(תרגום:הימצאות) הולחן בידי 'Rin אתר האינטרנט הרשמי של Samurai 7 (ביפנית) "Samurai 7", במסד הנתונים הקולנועיים IMDb (באנגלית) "Samurai 7", באתר נטפליקס "Samurai 7", באתר Rotten Tomatoes (באנגלית) "Samurai 7", באתר Hulu סדרות (באנגלית) "Samurai 7", במסד הנתונים הקולנועיים KinoPoisk (ברוסית) האתר הרשמי של samurai 7 (ביפנית)
דגל איסלנד

דגל איסלנד (באיסלנדית: íslenski fáninn) הוא דגלה הלאומי של איסלנד. הוא אומץ רשמית בשנת 1915. הדגל האזרחי של איסלנד היה סמל לא רשמי מאז 1913. ב-19 ביוני 1915 אומץ הדגל באופן רשמי כדי לסמל את איסלנד כטריטוריה דנית, והוא נמצא בשימוש גם כדגל ימי מאז 1 בדצמבר 1918. ב-17 ביוני 1944 הוא הפך לדגל הרשמי של רפובליקת איסלנד העצמאית. כמו צלבים סקנדינביים אחרים, הוא מבוסס על הדגל הנורווגי שצבעיו הפוכים (כחול במקום אדום ואדום במקום כחול). חוק הדגל האיסלנדי מתאר את דגל איסלנד כדלהלן: הדגל האזרחי הלאומי של האיסלנדים הוא בצבע כחול כצבע השמים ועליו צלב בצבע לבן כשלג, וצלב אדום כלהבה בתוך הצלב הלבן. זרועות הצלב מגיעות לקצוות הדגל, ורוחבן הכולל הוא 2/9 מרוחב הדגל, כאשר רוחב הצלב האדום הוא 1/9 מרוחב הדגל. האזורים הכחולים של הדגל בצד התורן הם ריבועים, והמקבילים להם בצד השני הם מלבנים, ברוחב זהה, אך באורך כפול. יחס הממדים הוא 18:25. סמל איסלנד המנון איסלנד מדיה וקבצים בנושא דגל איסלנד בוויקישיתוף דגל איסלנד, באתר אנציקלופדיה בריטניקה (באנגלית) איסלנד, באתר דגלי העולם (באנגלית)
בדרך לצה"ל

בדרך לצה"ל, זכרונות אלוף אבידר, הוא ספר אוטוביוגרפי של האלוף יוסף אבידר. אבידר מתאר את הצדדים ואת האירועים הביטחוניים והמדיניים של המאורעות בארץ ישראל משנת 1925 עד סיום מלחמת העצמאות בשנת 1948 מנקודת ראות אישית, אך התפקידים הבכירים שמילא בארגון ההגנה איפשרו לו זווית ראייה מקיפה וממלכתית. תיאור האירועים אישי ומפורט כולל שמות האנשים שנטלו חלק. תיאור פעולות קרב, אימונים, התיישבות, ההעפלה והתנגדות לשלטון המנדט הבריטי. בספר מספר תמונות בשחור ולבן וצילומי מסמכים. בספר 17 פרקים, הקדמה ותוכן עניינים. אין מפתח העניינים מפורט של שמות ואתרים. הספר כולל 315 עמודים ויצא לאור בתל אביב בכריכה קשה. יוסף אבידר התגייס לארגון ההגנה, בו התקדם במהרה והפך לאחד מראשיו. היה פעיל בזמן המנדט הבריטי בהברחה וייצור של נשק בלתי חוקי לארגון ההגנה. במאורעות 1929 (תרפ"ט) היה מפקד העיר העתיקה של ירושלים ובהמשך מונה לתפקיד סגן מפקד העיר ירושלים. לאחר שהחלים מפציעה החל למלא תפקידים במטה ההגנה. ניהל זמן מה את מכון איילון שהיה מפעל תת-קרקעי לייצור כדורים לנשק. אבידר פיקד על קורסים שונים של ההגנה וארגן את גדוד משמר הרכבות של הנוטרים עליו גם פיקד. שימש מפקד גליל הצפון, ראש לשכת ההדרכה במטה הכללי של ההגנה ומנהל התע"ש. היה מראשוני האלופים בצה"ל. במקור שמו היה יוסף רוכל ועם גיוסו לצה"ל החליף את שמו מרוכל לאבידר. יוסף אבידר, בדרך לצה"ל: זכרונות אלוף אבידר, הוצאת מערכות, משרד הביטחון – ההוצאה לאור, 1970.
הר ריגי

הר ריגי (Rigi) הוא הר במרכז שווייץ, השוכן בתחומי הקנטונים שוויץ ולוצרן ומהווה חלק משרשרת הרי האלפים. הר זה ידוע גם בכינויו "מלכת האלפים". פסגת ריגי מתנוססת לגובה של 1,797 מטר מעל לגובה פני הים ולמרגלותיו נמצאת ימת ארבעת הקנטונים. ההר נגיש בקלות לקהל המבקרים, הודות לתחבורה ציבורית מפותחת, הודות לכך מוצעים במקום מספר אטרקציות לאורך כל עונות השנה: סקי וגלישת מזחלות וטיפוס הרים. להר מגיעה "רכבת ריגי" הבאה מהעיירות גולדאו וויצנאו, וכן באמצעות רכבל העולה מהעיירה וגיס. בשנת 1871, רכבת ההרים הראשונה של אירופה הגיעה לנקודת תצפית מדהימה זו. כיום, שתי מסילות ברזל - אחת מויצנאו ואחת מארת-גולדאו - נוסעות אל ריגי קולם ולמלון הפסגה שלה. ההר התפרסם, בין השאר, הודות לציוריו של הצייר האנגלי ויליאם טרנר שביקר באזור בראשית המאה ה-19. טרנר בחר בריגי כנושא למספר מציוריו החשובים ביותר, ובהם: "זריחה", "הריגי הכחול" ו"אגם לורנס". מדיה וקבצים בנושא הר ריגי בוויקישיתוף אתר האינטרנט הרשמי של הר ריגי מידע ותמונות על ההר ריגי תצלומים היסטוריים של אתרי ההר Mountain railway trip on the Rigi, myswitzerland.com ערך זה הוא קצרמר בנושא הרים ובנושא גאוגרפיה של שווייץ. אתם מוזמנים לתרום לוויקיפדיה ולהרחיב אותו.
שילינג טנזני

השילינג (באנגלית: Shilling ובסוואהילית: Shilingi) הוא ההילך החוקי בטנזניה, מאז 1966, אז החליף את השילינג המזרח אפריקאי. סימונו לפי תקן ISO 4217 הוא TZS. כל שילינג מתחלק ל-100 סנטים, אם כי בשל ערכו הנמוך של המטבע, לא נעשה עוד שימוש בסנטים. המטבעות המצויים במחזור הם בערכים של 50, 100 ו-200 שילינג. השטרות הם בערכים של 500, 1,000, 2,000, 5,000 ו-10,000 שילינג. על רוב השטרות ציורים של בעלי חיים המצויים בטנזניה: תאו, אריה, קרנף ופיל. יוצא דופן הוא שטר 1,000 השילינג, הנושא את דיוקנו של אבי האומה הטנזני, ג'וליוס נייררה. השטרות אינם זהים בגודלם, וככל שערכו של השטר גבוה יותר, הוא גדול יותר. הגוף האחראי על וויסות המטבע וייצוב ערכו הוא בנק טנזניה, אשר מטהו הראשי שוכן בעיר הגדולה במדינה, דאר א-סלאם. בנק טנזניה מדיה וקבצים בנושא שילינג טנזני בוויקישיתוף The World Factbook, 2010
חבצלות ים

חבצלות ים (שם מדעי: Crinoidea) היא מחלקת בעלי חיים ימיים המרכיבים מהמערכת קווצי עור. היא כוללת 5 סדרות ששרדו, כולם מתת-המחלקה Articulata. עוד מספר סדרות ותת-מחלקות נכחדו. חבצלת הים היא הקדומה מבין מחלקות קווצי העור הקיימים כיום, וחיים בה כ-620 מינים ועוד מינים מאובנים רבים, אשר התקיימו החל מהאורדוביק. היא מתאפיינת בפה פתוח כלפי מעלה, בניגוד לשאר קווצי העור, וזרועות דביקות האוספות מזון. ריסים על הזרועות מסיעות את המזון שסונן מהמים לתוך הפה. את חבצלות הים מחלקים לשתי קבוצות: Sea Lilies שצמודות למצע באמצעות גבעול, ו- Feathers Stars שחופשיות לנוע (ולעיתים גם לשחות) באמצעות רגליים הנקראות Cirri. חבצלות-הים נפוצות ביותר על שפת השונית בשעות הליל, ובקרקעית הים. תת-מחלקה Flexibilia - נכחדה תת-מחלקה Camerata - נכחדה תת-מחלקה Disparida - נכחדה תת-מחלקה Articulata סדרה Bourgueticrinida סדרה Comatulida סדרה Cyrtocrinida סדרה Encrinida - נכחדה סדרה Hyocrinida סדרה Isocrinida סדרה Millericrinida מדיה וקבצים בנושא חבצלות ים בוויקישיתוף חבצלות ים, באתר ITIS (באנגלית) חבצלות ים, באתר NCBI (באנגלית) חבצלות ים, באתר Animal Diversity Web (באנגלית) חבצלות ים, באתר האנציקלופדיה של החיים (באנגלית) חבצלות ים, באתר GBIF (באנגלית) animal/sea-lily חבצלות ים, באתר אנציקלופדיה בריטניקה (באנגלית) Feather Stars and Sea Lilies, סרטון באתר יוטיוב (אורך: 1:48) ערך זה הוא קצרמר בנושא בעלי חיים. אתם מוזמנים לתרום לוויקיפדיה ולהרחיב אותו.
הוגו סאנצ'ס

הוגו סאנצ'ס מרקס (בספרדית: Hugo Sánchez Márquez; נולד ב-11 ביולי 1958) הוא כדורגלן עבר ומאמן כדורגל מקסיקני. נחשב בעיני רבים לאחד מגדולי החלוצים בכל הזמנים. במהלך קריירת האימון שלו אימן בין היתר את אלמריה הספרדית ואת נבחרת מקסיקו. סאנצ'ס נולד במקסיקו סיטי וכבר בגיל 17 לבש לראשונה את המדים הלאומיים של מקסיקו. ב-1981 הוא עבר לשחק באירופה במדיה של אתלטיקו מדריד שם שיחק 4 עונות, לאחר שדחה הצעה של ארסנל, אך הפריצה הגדולה שלו הייתה במדי ריאל מדריד, אשר נחשב אצלה לסמל. סאנצ'ס כבש ב-283 המשחקים במדי הקבוצה 207 שערים, וזכה עמה ב-5 אליפויות ב-7 העונות שלו במועדון. עונת 1989/1990 הייתה העונה הטובה ביותר שלו, בה כבש 38 שערים ב-38 משחקים. זה היה שיא השערים בעונה אחת בליגה הספרדית. הוא שיחק בשני מונדיאלים עם נבחרת מקסיקו, וכבש במדיה 29 שערים. סאנצ'ס פרש מכדורגל מקצועני בגיל 39 והוא מאמן משנת 2000 ועד היום. הוגו סאנצ'ס הוא אחד מ-125 שחקני הכדורגל החיים הטובים בעולם שנבחרו על ידי פלה. מדיה וקבצים בנושא הוגו סאנצ'ס בוויקישיתוף הוגו סאנצ'ס, ברשת החברתית פייסבוק הוגו סאנצ'ס, ברשת החברתית אקס (טוויטר) הוגו סאנצ'ס, ברשת החברתית אינסטגרם הוגו סאנצ'ס, באתר Transfermarkt הוגו סאנצ'ס, באתר BDFutbol הוגו סאנצ'ס, באתר WorldFootball.net הוגו סאנצ'ס, באתר National Football Teams הוגו סאנצ'ס, באתר FootballDatabase.eu פרופיל המאמן, באתר Transfermarkt מיכאל יוכין‏, הוגו בוס: המעבר של הוגו סאנצ'ס מאתלטיקו לריאל, באתר וואלה, 5 בפברואר 2015 ערך זה הוא קצרמר בנושא מועדוני כדורגל. אתם מוזמנים לתרום לוויקיפדיה ולהרחיב אותו.
מרקוס רומולו

מרקוס אנטונלי רומולו (נולד ב-25 בפברואר 1982 בברזיל) הוא כדורגלן ברזילאי המשחק בעמדת החלוץ בקבוצת אתלטיקו טרינידד מברזיל. רומולו החל את דרכו כשחקן בקבוצת בוטפוגו הברזילאית, כשאחריה נדד בין מספר קבוצות ברזילאיות, ובדרך אף רשם קדנציה קצרה בקבוצת מיינץ הגרמנית. בשנת 2007 הגיע רומולו לבית"ר ירושלים במדיה זכה בדאבל הראשון בתולדות הקבוצה. בסיום אותה עונה, חזר רומולו לברזיל בה נדד בין קבוצות רבות, עד שבשנת 2011 חזר לישראל וחתם בעירוני רמת השרון. בינואר 2012 עזב לפורטלזה מהליגה השלישית בברזיל. ביולי 2013 חתם בוולטה מליגת העל המלטזית. מדיה וקבצים בנושא מרקוס רומולו בוויקישיתוף מרקוס רומולו, באתר Transfermarkt מרקוס רומולו, באתר Soccerway מרקוס רומולו, באתר WorldFootball.net מרקוס רומולו, באתר FootballDatabase.eu ערך זה הוא קצרמר בנושא כדורגל ברזילאי. אתם מוזמנים לתרום לוויקיפדיה ולהרחיב אותו.
אזו (כימיה)

אזו (באנגלית: Azo) היא קבוצה פונקציונלית הקיימת בתרכובות אורגניות; תרכובות אלו מכונות תרכובות אזו. קבוצת אזו מורכבת משני אטומי חנקן הקשורים ביניהם בקשר קוולנטי כפול (N=N). לכל אחד מאטומי החנקן קשורה קבוצה נוספת כלשהי. קבוצת אזו קרויה גם דיאימיד (Diimide). השם אזו מקורו במילה הצרפתית המיושנת azote, "חנקן". מילה זו מקורה ביוונית ופירושה "לא חי". הקבוצות הנוספות הקשורות לאטומי החנקן עשויות להיות אליפטיות או ארומטיות, אך בתרכובות האזו היציבות והשכיחות ביותר הקבוצות הארומטיות (לעיתים קרובות: טבעות בנזן) הן הדומיננטיות. הסיבה לכך היא יציבות באמצעות רזוננס כימי: אלקטרוני הקשר הכפול בין אטומי החנקן משתתפים ברזוננס של הטבעת הארומטית. רזוננס זה גורם גם לכך שתרכובות אזו ארומטיות רבות הן צבעוניות; קבוצה גדולה של צבעים תעשייתיים נקראת צבעי אזו (באנגלית: Azo dyes). לתרכובות אזו אליפטיות שימוש בסינתזה כימית. חום או קרינה גורמים לקבוצת האזו להשתחרר מהמולקולה כגז חנקן (N2); השיירים הנותרים מהווים רדיקלים, בהם ניתן להשתמש בתגובות שרשרת רדיקליות. ניתן לסנתז תרכובות אזו ארומטיות באמצעות תגובה המכונה צימוד אזו (Azo coupling). זוהי תגובת התמרה נוקלאופילית בין פנול או אנילין ובין יון דיאזוניום (R-N+≡N). היון החיובי משמש כאלקטרופיל והטבעת הארומטית של פנול או אנילין מהווה נוקלאופיל: מדיה וקבצים בנושא אזו בוויקישיתוף אזו, באתר אנציקלופדיה בריטניקה (באנגלית)
הנדסת מערכות תקשורת

הנדסת מערכות תקשורת היא תחום בהנדסה הכולל עיסוק באופן העברת נתונים בין רכיבים בודדים (כגון תקשורת בין טלפון סלולרי לתחנת הבסיס של רשת התקשורת) וברמה של רשתות מערכות תקשורת גדולות כגון תכנון המערכות, ניהול המערכות, חקר ביצועים של רשתות, אופטימיזציה ועוד. הנדסת מערכות תקשורת היא תחום המרכז בתוכו מרכיבים ממדעי המחשב, הנדסת מחשבים והנדסת חשמל. מהנדס מערכות תקשורת עוסק בניתוח, אפיון ופיתוח של מערכות תקשורת ומערכות מידע מרמת הקישור הפיסי ועד לרמת האפליקציה. עקב דרישה הולכת וגדלה למערכות תקשורת מסוגים שונים, משתנות טכנולוגיות התקשורת כדי לתת פתרונות לביקוש הגואה, ומתמזגות למערכות אינטגרטיביות המצריכות ידע רב וטיפול בין-תחומי. היקף הידע והתשתית המחקרית הדרושה בתחום זה ממצבים את הנדסת מערכות תקשורת כתחום בפני עצמו. במוסדות לימוד אקדמאים רבים הנדסת מערכות תקשורת היא התמחות של מקצועות הנדסיים אחרים, בעיקר הנדסת חשמל והנדסת מחשבים. שטח עיסוק ומחקר זה תופס נתח מהמחקר ומהקורסים בלימודי תואר ראשון ותואר שני במחלקות אלו שיש מוסדות אקדמיים המחזיקים מחלקות נפרדות להנדסת מערכות תקשורת. כיום בישראל, קיימים ארבעה מוסדות אקדמיים בהם מוענק תואר בהנדסת מערכות תקשורת - אוניברסיטת בן-גוריון שהייתה הראשונה בישראל להציע תואר מסוג זה (החל משנת 1996), מכון לב בירושלים, המכון הטכנולוגי חולון והמכללה האקדמית להנדסה ע"ש סמי שמעון. באוניברסיטת בן-גוריון קיימת מחלקה נפרדת להנדסת מערכות תקשורת הפועלת כמחלקה עצמאית בפקולטה להנדסה, מנהלת מחקר ייחודי בתחום ומציעה גם תואר שני ולימודי דוקטורט. תקופת הלימודים, כמו ברוב מקצועות ההנדסה, אורכת 4 שנים. התואר כולל לימודי קורסים בפיזיקה, מתמטיקה, הנדסת חשמל, מדעי המחשב, הנדסת מערכת, ניהול פרויקטים, סימולציות ונושאים ממוקדים בתורת התקשורת. מהנדס מערכות תקשורת רוכש השכלה בסיסית בתחום רשתות הנתונים (מודל ה-OSI, רשתות IP, תקשורת מולטימדיה ועוד) וכן בתחום התקשורת האלחוטית (תקשורת סלולרית, תקשורת לווינית וכו'). התואר מלווה בקורסים תאורטיים ומעבדות מעשיות בתכנות מעבדי רשת, ניתוח תעבורה, תכן רשתות, ותכנות מערכות תקשורת. ההתמקצעות בתורת התקשורת מחייבת ידע מעמיק בתחומים ממוקדים להם יש תרומה למחקר ולהיבט היישומי של הנדסת מערכות התקשורת, על כן בתוכנית הלימודים נכללים קורסים ייחודיים כגון - תורת הגרפים, תורת התורים, תורת המידע (Information Theroy), וחקר רשתות. בשנת הלימודים האחרונה בוחר הסטודנט להתמחות באחד מהמסלולים המוצעים ומפתח פרויקט בתחום ההתמחות שלו. תואר שני בתחום יכול לכלול מחקר או תרגול בקורסים או שילוב של שניהם. תואר דוקטור טומן בחובו מרכיב מחקרי משמעותי והוא נתפס תדיר כנקודת הכניסה אל האקדמיה. באוניברסיטת בן-גוריון, לעיתים התואר השני משלב קורסים נוספים מהמחלקה להנדסת חשמל ומחשבים או מהיחידה להנדסת אלקטרואופטיקה. מדיה וקבצים בנושא הנדסת מערכות תקשורת בוויקישיתוף ערך זה הוא קצרמר בנושא הנדסה. אתם מוזמנים לתרום לוויקיפדיה ולהרחיב אותו.
ליברליזם קלאסי

ליברליזם קלאסי (באנגלית: Classical Liberalism) היא אסכולה חברתית, מדינית, פילוסופית ופוליטית, שבליבה נמצאים עקרונות חירויות הפרט והיא בעלת תפקיד משמעותי בעיצוב של העולם המערבי ממגוון בחינות, ממדינית ועד חברתית. מתוך הליברליזם הקלאסי המוקדם שפרח מבחינה אידאולוגית במאה ה-18, התפתחו התורות המדיניות והחברתיות של שמרנות וליברליזם. בין העקרונות שמקורם בליברליזם קלאסי נמצאות אבני היסוד של דמוקרטיה ורפובליקה מודרניים ומונרכיה חוקתית, כגון הפרדת הרשויות ושקיפות ממשלתית. המהפכה המהוללת ומגילת הזכויות שנחקקה בעקבותיה, כמו גם המהפכה האמריקאית וחוקת ארצות הברית שנוסחה בעקבותיה, מבוססות על עקרונות הליברליזם הקלאסי. בין ההוגים המוקדמים של הליברליזם הקלאסי ניתן למנות אישים כגון ג'ון לוק, אדם סמית, דייוויד יום ואדמונד ברק. האבות המייסדים של ארצות הברית, ובהם אלכסנדר המילטון, ג'יימס מדיסון ותומאס ג'פרסון היו כולם הוגים ליברלים קלאסיים. לסיעה רדיקלית של הליברליזם הקלאסי, שעיקרה התבסס על הוגים צרפתים שנטו לאוטופיה כגון ז'אן-ז'אק רוסו, הייתה השפעה מכרעת על פריצתה ועל מהלכה של המהפכה הצרפתית ותוצאותיה. הוגים מאוחרים, מן המאה ה-20, כוללים את הוגי האסכולה האוסטרית ואסכולת שיקגו בכלכלה, כגון פרידריך האייק, לודוויג פון מיזס ומילטון פרידמן. דייוויד יום, מחקר בדבר בינת האדם, מאנגלית: גיא אלגת, רסלינג, 2008 דייוויד יום, מסכת על טבע האדם, מאנגלית: יפתח בריל, הוצאת שלם, 2013 דייוויד יום, כעין היסטוריה של חיי, מאנגלית: אביעד שטיר, דחק, כרך י"ב, 2020 ג'ון לוק, מסה על שכל האדם, מאנגלית יוסף אור, הוצאת מאגנס, 1935 ג'ון לוק, איגרות על הסובלנות מאנגלית יורם ברונובסקי, הוצאת מאגנס, 1990 ג'ון לוק, על הממשל המדיני המסכת השנייה מאנגלית יוסף אור, הוצאת מאגנס, 1948 ג'ון לוק, המסכת הראשונה על הממשל המדיני מאנגלית שונמית ליפשיץ, הוצאת רסלינג, 2008 ג'ון סטיוארט מיל, על החירות, מאנגלית: אהרן אמיר, עם מבוא מאת ירון אזרחי, הוצאת שלם, 2006 אלכסנדר המילטון, ג'יימס מדיסון וג'ון ג'יי, כתבי הפדרליסט, מאנגלית: אהרן אמיר, הוצאת שלם, 2011 אדמונד ברק, הרהורים על המהפכה בצרפת, תרגם לעברית: אהרן אמיר, עם מבוא מאת יורם ברונובסקי, הוצאת שלם, 1999 אלכסיס דה-טוקוויל, הדמוקרטיה באמריקה, מאנגלית: אהרן אמיר, ירושלים, הוצאת שלם, 2008 אדם סמית, עושר העמים, מאנגלית: יריב עיטם ושמשון ענבל, ירושלים: מוסד ביאליק, 1996 פרידריך האייק, הדרך לשעבוד, מאנגלית: אהרן אמיר, הוצאת שלם, 1998 פרידריך האייק, חוקת החירות, מאנגלית: אהרן אמיר, הוצאת שלם, 2013 פרידריך האייק, יומרה קטלנית, מאנגלית: אורי רדלר, יאיר לוינשטיין וצבי חזנוב, סלע מאיר, 2020 מילטון פרידמן, החופש לבחור - עיקרי הכלכלה החופשית, הוצאת דביר, 1988 מילטון פרידמן, קפיטליזם וחירות, מאנגלית: מזל כהן, הוצאת שלם, 2003 תומאס סואל, עימות בין השקפות, מאנגלית: אהרן אמיר, הוצאת שלם, 2001 תומאס סואל, יסודות הכלכלה: מדריך לאזרח, מאנגלית: יצחק טישלר, הוצאת שלם, 2006 מדיה וקבצים בנושא ליברליזם קלאסי בוויקישיתוף